REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/210-15

14. maj 2015. godine

B e o g r a d

ZAPISNIK

47. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 14. MAJA 2015. GODINE

 Sednica je počela u 12,05 časova.

 Sednicom je predsedavao Veroljub Arsić, predsednik Odbora.

 Sednici su prisustvovali članovi Odbora: Dušica Nikolić, Miloš Tošanić, Ivan Jovanović, Momo Čolaković, dr Milorad Mijatović, Vojislav Vujić i Zoltan Pek.

 Sednici su prisustvovali: Sonja Vlahović, zamenik Radmila Kostića, Zoran Bojanić,zamenik Nikole Jolovića i Goran Kovačević, zamenik člana kome je prestala funkcija.

 Žika Gojković,član Odbora i Đorđe Milićević, zamenik Dejana Radenkovića, pristupili su sednici u toku razmatranja prve tačke dnevnog reda.

 Sednici nisu prisustvovali članovi Odbora: Dragoljub Zindović, Olivera Pešić, Đorđe Stojšić, niti njihovi zamenici.

 Na poziv predsednika Odbora, sednici su prisustvovali predstavnici Agencije za borbu protiv korupcije: Tatjana Babić, direktor Agencije i Vladan Joksimović, zamenik direktora Agencije.

 Odbor je, u skladu sa članom 44. stav 4. Poslovnika Narodne skupštine, sednicu održao zajedno sa Odborom za pravosuđe, državnu upravu i lokalnu samoupravu.

 Na predlog predsednika, Odbor je jednoglasno utvrdio sledeći

D n e v n i r e d:

 1. Razmatranje Izveštaja o radu Agencije za borbu protiv korupcije za 2014. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje

 **Prva tačka dnevnog reda**: Razmatranje Izveštaja o radu Agencije za borbu protiv korupcije za 2014. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje

 Uvodne napomene o Izveštaju o radu Agencije za borbu protiv korupcije za 2014. godinu dala je Tatjana Babić, direktor Agencije za borbu protiv korupcije. Predstavljajući ovaj izveštaj, upoznala je članove Odbora sa najznačajnijim aktivnostima koje je Agencija sprovela u 2014. godini, postignutim rezultatima i problemima u radu koje je Agencija imala u izveštajnom periodu. Agencija je unapredila saradnju sa drugim državnim organima, organizacijama civilnog sektora, medijima i stručnom javnošću i potpisala Memorandum o saradnji sa Upravom carina. U izveštajnom periodu, Agencija je postigla određene rezultate po pitanju rešavanja o sukobu interesa, kontrole imovine, predstavki i zaštite uzbunjivača i kontrole finansiranja političkih aktivnosti.

 Kao najznačajniju aktivnost Agencije u 2014. godini, direktor Agencije je navela izradu Modela novog zakona o Agenciji za borbu protiv korupcije, koji je u formi inicijative za donošenje novog zakona dostavljen Ministarstvu pravde, narodnim poslanicima i Vladi na upoznavanje. Predmetna inicijativa je proistekla iz potrebe da se veći broj odredaba važećeg Zakona o Agenciji za borbu protiv korupcije pojasni i precizira, da se na drugačiji način urede određena važna pitanja koja se odnose na sukob interesa, kumulaciju javnih funkcija, prijavljivanje imovine i prihoda funkcionera, poboljšanja efikasnosti rada Agencije i jačanja njene nezavisnosti. U tom smislu, sastavni deo Izveštaja su i preporuke Narodnoj skupštini za unapređenje zakonodavnog okvira koje se najvećim delom odnose na donošenje novog zakona o Agenciji za borbu protiv korupcije, u skladu sa novom Nacionalnom strategijom za borbu protiv korupcije u Republici Srbiji za period od 2013. do 2018. godine i Akcionim planom za njeno sprovođenje.

 U delu izveštavanja o sprovođenju navedene strategije, direktor Agencije posebno je ukazala na ocenu ispunjenosti Stretegije za 2014. godinu u odnosu na predviđene indikatore, odnosno da je 28% planiranih aktivnosti ispunjeno, 49% nije ispunjeno, dok za 22% aktivnosti Agencija nije bila u mogućnosti da dođe do podataka koji bi na pouzdan način pokazali da li su aktivnosti ispunjene, odnosno izveštaji o realizaciji aktivnosti su bili nedovoljno kvalitetni, ili ih uošte nije bilo, ili nisu bili dostavljeni Agenciji.

 U diskusiji su učestvovali Veroljub Arsić, Ivan Jovanović, dr Milorad Mijatović, Momo Čolaković i Đorđe Milićević, članovi Odbora za finansije, republički budžet i kontrolu trošenja javnih sredstava i Petar Petrović, Mirjana Andrić i Neđo Jovanović, članovi Odbora za pravosuđe, državnu upravu i lokalnu samoupravu.

 Učesnici u raspravi pozitivno su ocenili rad Agencije u izveštajnom periodu i pružili punu podršku Agenciji u daljim nastojanjima u borbi protiv korupcije. Tokom rasprave članovi Odbora istakli su značaj donošenja novog zakona o Agenciji za borbu protiv korupcije i naglasili da borba protiv korupcije mora sistemski da se sprovodi, pri čemu je unapređenje saradnje Agencije sa Narodnom skupštinom, pravosudnim organima i tužilaštvom od izuzetne važnosti. S tim u vezi, ukazano je i na neophodnost da se Nacrt novog zakona o Agenciji za borbu protiv korupcije kada bude završen, dostavi Odboru za finansije, republički budžet i kontrolu trošenja javnih sredstava i Odboru za pravosuđe, državnu upravu i lokalnu samoupravu kako bi članovi tih odbora blagovremeno bili upoznati sa predviđenim rešenjima i mogli da daju eventualne primedbe, predloge i sugestije.

 Tokom diskusije članovi odbora su izneli određene dileme i postavljali pitanja: da li Agencija ima povratne informacije u vezi inicijative za izmenu Zakona o javnim preduzećima koju je Agencija podnela nadležnom ministarstvu; da li je Poreska uprava donela svoj Plan integriteta; koji su ishodi krivičnih prijava koje je Agencija u prethodnom periodu podnela protiv određenih subjekata, zašto u godišnjem izveštaju o radu nisu navedena imena subjekata protiv kojih su pokrenuti postupci; kakvu saradnju Agencija ima sa tužilaštvom itd.

 Na postavljena pitanja odgovorila je Tatjana Babić, direktor Agencije. Ona je navela da: Agencija nema povratnu informaciju o inicijativi za izmenu Zakona o javnim preduzećima koju je podnela nadležnom ministarstvu u avgustu 2013. godine s obzirom da ne postoji obaveza državnih organa, pa ni tog ministarstva da postupaju po podnetim inicijativama; Poreska uprava jeste donela svoj Plan integriteta, s tim da i dalje postoji veliki broj državnih institucija koje to nisu učinile; u 2014. godini je doneta jedna presuda krivičnog suda i 101 presuda prekršajnog suda, dok se na sajtu Agencije kvartalno ažuriraju podaci o krivičnim prijavama koje su podnete a postoji i tabela koja sadrži sve podatke koji mogu interesovati javnost, uključujući i imena subjekata protiv kojih su pokrenuti postupci; Agencija od tužilaštva kvartalno traži povratne izveštaje o pokrenutim postupcima i u tom smislu ima dobru saradnju sa tužilaštvom.

 Pošto je direktor Agencije odgovorila na sva postavljena pitanja, predsednik Odbora je zaključio raspravu i obavestio članove Odbora da će predlozi zaključaka povodom razmatranja Izveštaja o radu Agencije za borbu protiv korupcije za 2014. godinu sa Izveštajem o sprovođenju Nacionalne strategije za borbu protiv korupcije u Republici Srbiji za period od 2013. do 2018. godine i Akcionog plana za njeno sprovođenje, biti utvrđeni na jednoj od narednih sednica i potom dostavljeni Narodnoj skupštini na razmatranje i usvajanje.

\*

\* \*

Sednica je završena u 13,15 časova.

Sednica je tonski snimana.

 SEKRETAR PREDSEDNIK

 Aleksandra Šašo Veroljub Arsić, s.r.